Нэхъыжьхэм пщIэ хуащI
Жэпуэгъуэ мазэм Дзэлыкъуэ щIыналъэм щекIуэкIащ Зи ныбжь хэкIуэтахэм я махуэм егъэщIылIа «ГущIэгъу» мазэ лэжьыгъэр. Дэтхэнэ къуажэми псапащIэ Iуэху зэмылIэужьыгъуэхэр щызэфIагъэкIащ.
Ягъэува хабзэм тету, мазэ лэжьыгъэм и иужьрей махуэр нэхъыжьхэм пщIэ зэрыхуащIыр къэзыгъэлъагъуэ гуфIэгъуэ зэIущIэу уващ. Абы къуажэ псоми ящыщхэр ирагъэблэгъащ. Дэтхэнэри щIыналъэм щыцIэрыIуэ цIыхухэщ, зэкъуэзыгъэувэри зыщ: ахэр гъащIэм жыджэру хэтщ.
ЗэIущIэр хъуэхъу псалъэхэмкIэ къызэIуихащ щIыналъэм администрацэм и Iэтащхьэ Джатэ Руслан:
Ди ныбжьыр кIуэтэхукIэ, дэ нэхъ куууэ зыхыдощIэ гъащIэм, улэжьэным, уи къуэрылъху-пхъуэрылъхухэр бгъэсэным яIэ мыхьэнэр зыхуэдизыр. ПщIэ зыхуэтщI нэхъыжьыфIхэ! Фэ зэи гупсэхугъуэ фиIэкъым, дэтхэнэ Iуэхуми жэуаплыныгъэ ин фхэлъу фыбгъэдохьэ. Къэрал гуфIэгъуэ инхэр щыдгъэхьэзыркIэ, фэ хуабжьу фыкъыддоIэпыкъу. Фи щIэныгъэмрэ Iущагъымрэ дэ щIэгъэкъуэн къытхуохъу къытщIэхъуэ щIэблэр дгъэсэн папщIэ. ФIыщIэшхуэ фхузощI ди районым зегъэужьыным къаруушхуэ зэрефхьэлIам папщIэ.
Къызэхуэсахэм апхуэдэу ехъуэхъуащ Дзэлыкъуэ щIыналъэм и щIыпIэ самоуправленэм и Советым и унафэщI Елчэпар М., администрацэм и Iэтащхьэм и къуэдзэхэр, IуэхущIапIэхэм я унафэщIхэр.
Нэхъыжьхэм къадэкIуэу зэIущIэм ирагъэблэгъащ еджэнымрэ спортымрэ къащыхэжаныкIа ныбжьыщIэхэр. «Урысей зэкъуэт» партым и щIыналъэ къудамэм и цIэкIэ ягъэува стипендиехэр зэрыхуагъэфэщам щыхьэт техъуэ тхылъхэр иратащ Малкэ къуажэм и курыт школ №1-м и еджакIуэ Журтыбей Иннэрэ Къамылыкъуэ и школым щеджэ Къанкъул Алихъанрэ.
А махуэм ягъэлъэпIащ дунейм грепплингымкIэ и чемпион хъуа Гуэнгъэпщ Астемыри. Зы тхьэмахуэ зэхуакум къриубыдэу абы мыхьэнэшхуэ зиIэ текIуэныгъитI къихьащ — Уфа щекIуэкIа урысей зэпеуэмрэ Азербайджаным щыIа дунейпсо чемпионатымрэ щытекIуащ. Джатэ Руслан щIалэмрэ абы и адэ-анэхэмрэ фIыщIэ письмохэр, ахъшэ саугъэт яритащ.
Администрацэм и Iэтащхьэм апхуэдэу фIыщIэ яхуищIащ чемпион ныбжьыщIэр зыгъэсахэу Джырандокъуэ Амиррэ ГъукIэжь Астемыррэ.
Белокаменкэ къуажэм щыщ, лэжьыгъэм и ветеран, илъэс куэдкIэ егъэджакIуэу лэжьа Мэремкъул Хьэлимэт къеджащ езым итхауэ къызэджа «Жьы хъуныгъэ» усэр псоми ягу ирихьащ.
Щокъуий Iэминэ.
